## Rješenje o odobrenju objavljivanja ponude za preuzimanje društva ČATEKS d.d., Čakovec MTČ Tvornici čarapa d.d. iz Čakovca

### NN 141/2005 (30.11.2005.), Rješenje o odobrenju objavljivanja ponude za preuzimanje društva ČATEKS d.d., Čakovec MTČ Tvornici čarapa d.d. iz Čakovca

# KOMISIJA ZA VRIJEDNOSNE PAPIRE REPUBLIKE HRVATSKE

**2675**

Sukladno odredbama članka 13. stavak 2. Zakona o
preuzimanju dioničkih društava (»Narodne novine« broj 84/02, 87/02 i 120/02),
Komisija za vrijednosne papire Republike Hrvatske, temeljem Zahtjeva trgovačkog
društva MTČ TVORNICA ČARAPA d.d., Čakovec, Neumannova
2, zastupanog po punomoćniku, trgovačkom društvu UTILIS d.o.o., Čakovec, Nikole
Pavića 39, kojeg zastupa Ninoslav Kosor,
direktor, za odobrenje objavljivanja ponude za preuzimanje javnog dioničkog
društva ČATEKS d.d., Čakovec, Ulica zrinsko-frankopanska
25, na sjednici održanoj dana 23. studenoga 2005. godine, donijela je

## RJEŠENJE

1 Trgovačkom društvu MTČ TVORNICA ČARAPA d.d.,
Čakovec, Neumannova 2, odobrava se objavljivanje
ponude za preuzimanje javnog dioničkog društva ČATEKS d.d., Čakovec, Ulica
zrinsko-frankopanska 25.

2 Ovo Rješenje objavit će se u »Narodnim
novinama«.

```
Obrazloženje
```

```

```

I. Trgovačko društvo MTČ TVORNICA ČARAPA d.d.,
Čakovec, Neumannova 2 (dalje u tekstu: Ponuditelj),
zastupano po punomoćniku, trgovačkom društvu UTILIS d.o.o., Čakovec, Nikole Pavića 39, kojeg zastupa Ninoslav Kosor,
direktor, podnijelo je Komisiji za vrijednosne papire Republike Hrvatske (dalje
u tekstu: Komisija), dana 21. listopada 2005. godine, temeljem odredbe članka
13. stavak 1. Zakona o preuzimanju dioničkih društava (dalje u tekstu: Zakon),
Zahtjev za odobrenje objavljivanja ponude za preuzimanje trgovač­kog
društva ČATEKS d.d., Čakovec, Ulica zrinsko-frankopanska
25 (dalje u tekstu: Izdavatelj), ponudu i isprave iz članka 12. stavak 2.
Zakona.

Komisija je dana 4. studenoga 2005. godine
zatražila izmjenu teksta ponude za preuzimanje te dopunu dokumentacije sukladno
odredbi članka 12. stavak 2. Zakona.

Posljednju dopunu dokumentacije, Komisija je
zaprimila dana 9. studenoga 2005. godine, od kada se Zahtjev Ponuditelja za
odobrenje objavljivanja ponude za preuzimanje smatra urednim.

II. Izdavatelj je javno dioničko društvo,
sukladno odredbi članka 14. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine« broj 118/03), u
svezi s odredbama članka 114. stavaka 1. i 5. Zakona o tržištu vrijednosnih
papira (»Narodne novine« broj 84/02).

Komisija je izvršila uvid u podatke sudskog
registra na Internetu te utvrdila da temeljni kapital Izdavatelja iznosi
73.860.300,00 kuna.

Uvidom u podatke Središnje depozitarne agencije
d.d., Zagreb, utvrđeno je da je Izdavatelj na zadnji dan u mjesecu srpnju,
kolovozu i rujnu 2005. godine, imao više od 100 dioničara.

III. Obveza objavljivanja ponude za preuzimanje,
sukladno odredbi članka 4. stavak 1. Zakona, nastala je za Ponuditelja dana 3.
listopada 2005. godine, stjecanjem 35.117 dionica, odnosno 14,26%učešća u
temeljnom kapitalu Izdavatelja, što daje 14,71% od ukupnog broja glasova koje
daju dionice Izdavatelja s pravom glasa, temeljem Ugovora o kupoprodaji i
prijenosu dionica Izdavatelja, sklopljenog s trgovačkim društvom ARKA d.o.o.,
Varaždin, Aleja kralja Zvonimira 1, a nakon kojeg stjecanja Ponuditelj
raspolaže sa 82.973 dionice, odnosno 33,70% učešća u temeljnom kapitalu Izdavatelja,
što daje 34,75% od ukupnog broja glasova koje daju dionice Izdavatelja s pravom
glasa.

IV. Cijena po kojoj Ponuditelj nudi otkup
dionica u ponudi za preuzimanje iznosi 85,56 kuna po dionici. Prema podacima
dostupnima Komisiji i dokumentaciji priloženoj uz predmetni Zahtjev, najviša
cijena po kojoj je Ponuditelj stjecao dionice Izdavatelja s pravom glasa u
razdoblju od jedne godine prije dana objavljivanja ponude za preuzimanje iznosi
85,00 kuna po dionici. Prema podacima dobivenim od Zagrebačke burze d.d.,
Zagreb i Varaždinske burze d.d., Varaždin, dostavljenih na zahtjev Komisije (u
predmetu: klasa: 450-08/05-01/415), na Zagrebačkoj burzi d.d., Zagreb, u zadnja
tri mjeseca prije nastanka obveze objavljivanja ponude za preuzimanje nije bilo
transakcija dionicama Izdavatelja niti kroz trgovinski sustav niti putem
dražbi, dok na Varaždinskoj burzi d.d., Varaždin, prosječna cijena ostvarena na
burzi u zadnja tri mjeseca prije nastanka obveze objavljivanja ponude za
preuzimanje iznosi 85,56 kuna po dionici, te je utvrđeno daje cijena izražena u
ponudi za preuzimanje u iznosu od 85,56 kuna po dionici, utvrđena u skladu s
odredbom članka 15. stavci 3. – 6. Zakona.

V. Ponuditelj je vlasnik 82.973 redovnih dionica
Izdavatelja, a temeljni kapital Izdavatelja podijeljen je na 246.201 redovnu
dionicu, svaka u nominalnom iznosu od 300,00 kuna. Novčana sredstva potrebno je
osigurati sukladno odredbi članka 9. stavka 1. Zakona, za plaćanje preostalih
155.824 dionica Izdavatelja s pravom glasa, u iznosu od najmanje 13.332.301,44
kune. Uvidom u Ugovor o oročenom namjenskom depozitu broj 10718/05 sa svrhom
osiguranja sredstava potrebnih za plaćanje svih dionica na koje se odnosi
ponuda za preuzimanje Izdavatelja, sklopljenog dana 19. listopada 2005. godine,
između HVB SPLITSKE BANKE d.d., Split, Ruđera Boškovića 16, kao Banke i
Ponuditelja, kao deponenta, s rokom oročenja do 16. siječnja 2005. godine, te Potvrdu HVB
SPLITSKE BANKE d.d., Split, Ruđera Boškovića 16, od dana 19. listopada 2005.
godine, utvrđeno je da je Ponuditelj osigurao sredstva u iznosu
13.911.922,44kune.

VI. Sukladno odredbi članka 14. stavak 2.
Zakona, Ponuditelj je u ponudi za preuzimanje naveo da neće kupiti dionice na
kojima je zasnovan teret ili koje će biti pohranjene radi prihvata ponude za
preuzimanje ako ukupan broj glasova koji daju pohranjene dionice, zajedno s
ukupnim brojem glasova s kojima Ponuditelj već raspolaže, ne premašuje 50%
prava glasa od ukupno izdanih dionica s pravom glasa, te sukladno istoj odredbi
Zakona, ako ne bude pohranjeno dovoljno dionica, Ponuditelj ne mora kupiti i
preuzeti pohranjene dionice.

VII. Nadalje, utvrđeno je da su Zahtjevu
priložene potvrde o plaćenoj administrativnoj pristojbi i naknadi, sukladno
odredbama članka 2. točke 24. Pravilnika o vrsti i visini administrativnih
pristojbi i naknada (»Narodne novine« broj 115/02 i 43/03).

VIII. Budući da je Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona,
te dokumentaciju propisanu odredbom stavka 2. istoga članka Zakona, odlučeno je
kao u izreci.

IX. Temeljem odredbe članka 8. stavka 4. Zakona
o tržištu vrijednosnih papira, ovo Rješenje objavljuje se u »Narodnim
novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku od 30 dana od dana primitka ovog Rješenja.

Klasa: UP/I-450-08/05-02/163

Urbroj: 567-01/05-6

Zagreb, 23. studenoga 2005.

Predsjednik Komisije

**Miljenko** **Fičor**, v. r.

Rješenje, NN 141/2005-2675